મસાલા હિન્દી ફિલ્મોના દર્શક તરીકે આપણને (અને એટલે જ આપણા ફિલ્મમેકર્સને) ઝીણું કાંતવું ખાસ ગમતું નથી. ફિલ્મનો હીરો દેશના દુશ્મનોની સામે પડ્યો હોય, તો દેશના દુશ્મનોને સિમ્પ્લિફાય કરીને ‘મોગેમ્બો’ જેવા એકાદ માણસમાં આરોપિત કરવા પડે. જેથી ફિલ્મને અંતે એ માણસના ફુરચા ઊડે એટલે આપણને ‘દેશ કે દુશ્મનો’ને હરાવ્યાનો સંતોષ મળે. ‘પોટબોઈલર’ તરીકે ઓળખાતી મસાલા ફિલ્મોમાં આ તરકીબ ચાલે, પણ નજીકના ભૂતકાળમાં જ બનેલી કોઈ રિયલ લાઈફની પોલિટિકલ ઘટના પર ફિલ્મ બનાવીએ, અને એ ઘટના પાછી અતિશય કોમ્પ્લેક્સ હોય, ત્યારે આવું સિમ્પ્લિફિકેશન ન ચાલે. એમાં તે ઘટનાને, તેની સાથે સંકળાયેલા લોકોને અને ખુદ ઈતિહાસને પણ ભારોભાર અન્યાય થવાનું જોખમ રહે છે. છતાં આવું સળગતું ઝાલ્યું છે જ્હોન અબ્રાહમ સ્ટારર ફિલ્મ ‘પરમાણુ’ના મેકર અભિષેક શર્માએ.